A BIZOTTSÁG 379/2005/EK RENDELETE
(2005. március 4.)
a szilvára vonatkozó forgalmazási előírások megállapításáról szóló 1168/1999/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 2. cikke (2) bekezdésére,
mivel:
(1)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz történő csatlakozása következtében a friss gyümölcs- és zöldségfélék piacát érintő több rendelet kiigazításáról szóló, 2004. március 23-i 537/2004/EK bizottsági rendelet (2) több fajtával egészítette ki a Prunus domestica nagy gyümölcsű fajtáinak nem teljes igényű felsorolását, felváltva az 1168/1999/EK bizottsági rendelet (3) mellékletének függelékét. Az új függelék azonban nem tartalmazza a Prunus salicina nagy gyümölcsű fajtáinak nem teljes igényű felsorolását, amit az ENSZ Európai Gazdasági Bizottságának a Prunus domestica és a Prunus salicina fajtái közötti megkülönböztetésre vonatkozó ajánlásának megfelelően a módosítást megelőzően tartalmazott. A világpiaci átláthatóság érdekében ezt a felsorolást újból meg kell állapítani.
(2)
Az 1168/1999/EK rendeletet ennek megfelelően módosítani kell.
(3)
Az e rendeletben előírt rendelkezések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Az 1168/1999/EK rendelet mellékletének függeléke e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó minden tagállamban.
Kelt Brüsszelben, 2005. március 4-én.